Konstfackskolan
Konstfackskolan, højere uddannelsesinstitution i Stockholm med oprindelse i en tegneskole for håndværkere fra 1844 og med nuværende navn siden statens overtagelse i 1945. Her undervises bl.a. kunsthåndværkere og designere, billedkunstnere og kunstpædagoger i 3-5-årige uddannelsesforløb. Skolen har inden for svensk kunsthåndværk og design haft en tilsvarende central betydning som Kunsthåndværkerskolen/Danmarks Designskole i Danmark. Med navnet Konstfack indrettedes institutionen i 2004 i LM Ericssons tidligere telefonfabrik i bydelen Hägersten.